OSNOVNA ŠKOLA KNEZA BRANIMIRA

DONJI MUĆ 218

DONJI MUĆ,13.06.2019.

IZMJENA I DOPUNA STATUTA OŠ KNEZA

BRANIMIRA DONJI MUĆ

 RAVNATELJICA:

 LIDIJA ZEKAN

Na temelju članka 54. stavka 1. Zakona o ustanovama („Narodne novine“ broj 76/93, 29/97, 47/99, 35/08) te članka 98. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 94/13, 136/14 – RUSRH, 152/14, 7/17.i 8/18.) Školski odbor Osnovne škole kneza Branimira uz prethodnu suglasnost Osnivača Splitsko dalmatinske županije Kl:021-04/19-02/77; URbroj: 2181/1-19-1 od 28.svibnja 2019. godine, na sjednici održanoj dana 13.06. 2019. godine donio je

 **IZMJENE I DOPUNE STATUTA**

**OSNOVNE ŠKOLE KNEZA BRANIMIRA**

Članak 1.

U članku 13. iza riječi „nacionalnog kurikuluma“ dodaju se riječi „drugih kurikularnih dokumenata“. Ostali tekst ostaje isti.

U istom članku riječi „do 30. rujna“ zamjenjuju se riječima: „do 7.listopada“ , riječi „i sporta“ se brišu, te se brojka „ 5“ zamjenjuje brojkom „15“ Ostali tekst ostaje isti.

 Članak 2.

U članku 14. iza stavka 1. dodaju se novi stavci koji glase: „Školski kurikulum utvrđuje dugoročni i kratkoročni plan i program škole s izvannastavnim i izvanškolskim aktivnostima, a donosi se na temelju nacionalnog programa. Školski kurikulum određuje nastavni plan izbornih i fakultativnih predmeta, izvannastavne i izvanškolske aktivnosti, programe i projekte te njihove kurikulume ako nisu određeni nacionalnim kurikulumom. Školskim kurikulumom mogu se utvrditi i druge odrednice sukladno kurikularnim dokumentima.

Školskim kurikulumom se utvrđuje:

-strategija razvoja Škole

-aktivnost, program i/ili projekt

-ciljevi aktivnosti, programa i/ili projekta

-nositelj aktivnosti, programa i /ili projekta i njihova odgovornost

-način realizacije aktivnosti, programa i/ili projekta

-vremenik aktivnosti, programa i/ili projekta

-način njegovog praćenja

U istom članku stavak 2. koji postaje stavak 4. riječi „i sporta“ se brišu, te se brojka „ 5“ zamjenjuje brojkom „15“ Ostali tekst ostaje isti.

Članak 3.

U članku 17. u stavku prvom iza riječi „obrazovanja“ umjesto točke stavlja se zarez i dodaje tekst koji glasi:

„ odlukom Ureda državne uprave u Županiji ovlaštenim za poslove obrazovanja uz prethodno mišljenje osnivača Škole“.

U istom članku u stavku 2. iza riječi „boravak učenika“ dodaje se nova rečenica koja glasi:“ Produženi boravak organizira osnivač Škole, uz odobrenje Ministarstva znanosti i obrazovanja.“

Članak 4

U članku 18. iza stavka 1. dodaje se novi stavak koji glasi:

„Za sudjelovanje učenika u izbornim i fakultativnim predmetima, aktivnostima, modulima, programima i projektima koji nisu obvezni potrebno je informirati roditelje i pribaviti njihovu pisanu suglasnost“

Stavak drugi postaje stavak treći.

 Članak 5.

U članku 22. stavak 1. iza riječi kurikulumom briše se točka i dodaju riječi:“ i drugih kurikularnih dokumenata“.

U istom članku iza stavka 2. dodaje se tekst koji glasi:

„ Odgojno-obrazovne aktivnosti (izleti ,ekskurzije i druge aktivnosti) koje su isključivo u funkciji realizacije nacionalnog kurikuluma i nastavnog plana i programa u drugih kurikularnih dokumenata Škola može izvoditi u mjestu i izvan mjesta u kojem joj je sjedište.“

 Članak 6.

U članku 29. iza riječi „školi“ umjesto točke stavlja se zarez i dodaje tekst koji glasi:“ te da nije razriješen članstva u školskom odboru ili da nije bi član školskog odbora koji je raspušten.“

 Članak 7.

U članku 58.alineja 11 i 12 brojke „70.000 do 100.000 kuna“se mijenjaju i sada glase „preko 100.000 kuna“.

 Članak 8.

GLAVA V. RAVNATELJ

 Članci 59- 69 .mijenjaju se i sada glase:

 **Članak 59.**

„Ravnatelj je poslovodni i stručni voditelj Škole koji organizira i vodi rad i poslovanje Škole i odgovoran je za zakonitost rada Škole.

Ravnatelj:

* predstavlja i zastupa Školu pod uvjetima i na način propisan zakonom i ovim Statutom,
* organizira i vodi stručni rad i poslovanje Škole,
* predlaže školskom odboru statut i druge opće akte Škole,
* predlaže školskom odboru godišnji plan i program rada,
* predlaže školskom odboru financijski plan te polugodišnji i godišnji obračun,
* potpisuje svjedodžbe i druge javne isprave,
* sudjeluje u radu školskog odbora, bez prava odlučivanja, provodi odluke stručnih tijela i školskog odbora,
* izvješćuje kolegijalna tijela škole o nalazima i odlukama tijela upravnog i stručnog nadzora,
* sklapa samostalno pravne poslove o stjecanju, opterećivanju ili otuđivanju imovine čija vrijednost nije veća od 100.000,00 kuna, a preko 100.000,00 kuna prema prethodnoj odluci Školskog odbora, odnosno suglasnosti osnivača,
* sklapa uz suglasnost osnivača pravne poslove o stjecanju, opterećivanju ili otuđivanju nekretnina bez obzira na vrijednost, prema prethodnoj odluci Školskog odbora,
* saziva konstituirajuću sjednicu školskog odbora, vijeća roditelja i vijeća učenika,
* saziva sjednice učiteljskog vijeća i predsjedava im,
* surađuje s učiteljskim vijećem kod predlaganja školskog kurikuluma,
* odlučuje o zasnivanju i prestanku radnog odnosa radnika uz prethodnu suglasnost školskog odbora sukladno zakonskim odredbama,
* odlučuje samostalno o zasnivanju radnog odnosa radnika bez natječaja na određeno vrijeme pod uvjetima utvrđenim zakonom, ali ne duže od 60 dana.
* sklapa i otkazuje ugovore o radu radnicima Škole uz prethodnu suglasnost školskog odbora,
* daje radne naloge radnicima Škole,
* izdaje učiteljima i stručnim suradnicima odluku o tjednom i godišnjem zaduženju, a ostalim radnicima odluku o rasporedu radnog vremena,
* imenuje razrednike,
* poduzima mjere propisane zakonom prema radnicima zbog neizvršavanja poslova ili kršenja obveza iz radnog odnosa,
* upućuje radnike na redovite i izvanredne liječničke preglede,
* upućuje školskom odboru prijedlog za donošenje odluke o upućivanju radnika na liječnički pregled kod ovlaštenog izabranog doktora specijalista medicine rada radi utvrđivanja radne sposobnosti,
* odobrava službena putovanja te odsustvovanja s rada radnika Škole,
* izvješćuje roditelje, učenike, osnivača i Ured državne uprave u županiji o promjenama u radu i ustrojstvu Škole,
* posjećuje nastavu i druge oblike odgojno-obrazovnog rada, analizira rad učitelja i stručnih suradnika te osigurava njihovo stručno osposobljavanje i usavršavanje,
* nadzire pravodobno i točno unošenje podataka u elektronsku maticu,
* obavlja druge poslove utvrđene zakonom, podzakonskim aktima, ovim Statutom i drugim općim aktima Škole, te poslove za koje izrijekom zakonom, provedbenim propisom ili općim aktom nije ovlašteno drugo tijelo Škole

Č**lanak 60.**

Ravnatelj Škole mora ispunjavati nužne sljedeće uvjete:

1) završen studij odgovarajuće vrste za rad na radnom mjestu učitelja, nastavnika ili stručnog suradnika u školskoj ustanovi u kojoj se imenuje za ravnatelja, a koji može biti:

a) sveučilišni diplomski studij ili

b) integrirani preddiplomski i diplomski sveučilišni studij ili

c) specijalistički diplomski stručni studij;

d) položen stručni ispit za učitelja, nastavnika ili stručnog suradnika, osim u slučaju iz članka 157. stavka 1. i 2. Zakona o odgoju i obrazovanju u osnovnoj i srednjoj školi.

2) uvjete propisane člankom 106. Zakona o odgoju i obrazovanju u osnovnoj i srednjoj školi,

3) najmanje osam godina radnog staža u školskim ili drugim ustanovama u sustavu obrazovanja ili u tijelima državne uprave nadležnim za obrazovanje, od čega najmanje pet godina na odgojno-obrazovnim poslovima u školskim ustanovama.

Osim osobe koja je završila neki od studija iz stavka 1. točke 1. ovoga članka, ravnatelj osnovne škole može biti i osoba koja je završila stručni četverogodišnji studij za učitelje kojim se stječe 240 ECTS bodova.

 Iznimno, osoba koje ne ispunjava uvjete iz stavka 1. točke 1. ili stavka 2. ovoga članka, može biti ravnatelj osnovne škole, ako u trenutku prijave na natječaj za ravnatelja obavlja dužnost ravnatelja u najmanje drugom uzastopnom mandatu, a ispunjavala je uvjete za ravnatelja propisane Zakonom o osnovnom školstvu („Narodne novine“, br. 59/90., 26/93., 27/93., 29/94., 7/96., 59/01., 114/01. i 76/05.).

**Članak 61.**

 *Ravnatelj se imenuje na pet godina, a ista osoba može biti ponovno imenovana za ravnatelja.*

*Ravnatelja imenuje školski odbor, uz suglasnost ministra nadležnog za obrazovanje (u daljnjem tekstu: ministar).*

 U postupku imenovanja ravnatelja članovi školskog odbora koje je imenovalo, odnosno izabralo učiteljsko vijeće, vijeće roditelja te radničko vijeće/radnici, obvezni su zastupati i iznositi stajališta tijela koje ih je imenovalo, odnosno izabralo u školski odbor.

 Ravnatelj se imenuje na temelju natječaja koji raspisuje školski odbor, a objavljuje se u »Narodnim novinama« i na mrežnim stranicama Škole, najmanje 60 dana prije isteka mandata aktualnog ravnatelja.

 Uz prijavu na natječaj kandidat je uz potrebnu dokumentaciju dužan dostaviti program rada za mandatno razdoblje.

 Dodatne kompetencije potrebne za ravnatelja koje se vrednuju su poznavanje stranog jezika , osnovne digitalne vještine i iskustvo rada na projektima.

**Članak 62.**

 Pri zaprimanju ponuda kandidata na natječaj za ravnatelja škole ponude se urudžbiraju neotvorene.

 Ponude otvara predsjednik školskog odbora na sjednici školskog odbora.

 Nakon isteka natječajnog roka natječajnu dokumentaciju kandidata na natječaj za ravnatelja pregledava školski odbor koji utvrđuje ispunjava li kandidat nužne uvjete za imenovanje ravnatelja propisane Zakonom o odgoju i obrazovanju u osnovnoj i srednjoj školi ( u daljnjem tekstu: Zakon), te utvrđuje je li prijava pravovremena i potpuna.

 Ako je kandidat stekao dodatne kompetencije potrebne za ravnatelja propisane Zakonom, školski odbor odnosno svaki član školskog odbora nazočan na sjednici školskog odbora vrednuje svaku dodatnu kompetenciju na temelju priložene dokumentacije kandidata uz prijavu bodovima od 1 do 5 bodova.

Školski odbor odnosno svaki član školskog odbora nazočan na sjednici školskog odbora vrednuje bodovima dodatne kompetencije na slijedeći način:

1. poznavanje stranog jezika - od 1 do 5 bodova, prema priloženom dokumentaciji kandidata uz prijavu (stupanj prema Zajedničkom europskom referentnom okviru za jezike, svjedodžba ili druga javna isprava, potvrda o pohađanju obrazovanja i edukacija stranih jezika, javna isprava o izvršenom testiranju znanja stranog jezika od ovlaštene ustanove ili druga javna isprava).

2. osnovne digitalne vještine – od 1 do 5 bodova, prema priloženoj dokumentaciji kandidata uz prijavu ( uvjerenje, certifikat, potvrda, svjedodžba ili druga javna isprava).

 3. iskustvo rada na projektima – od 1 do 5 bodova, prema priloženoj dokumentaciji kandidata uz prijavu (potvrda ili isprava o sudjelovanju u provedbi pojedinih projekata,).

 Svi dokazi iz stavka 5. točke 1.2.i3. ovog članka dostavljaju se u izvorniku ili ovjerenoj preslici.

 Školski odbor utvrđuje rang-listu kandidata prema ukupnom broju ostvarenih bodova za dodatne kompetencije.

**Članak 63.**

 Nakon utvrđivanja ukupnog rezultata ostvarenog na vrednovanju školski odbor utvrđuje listu dva najbolje rangirana kandidata i dostavlja je učiteljskom vijeću, vijeću roditelja, radničkom vijeću/radnicima i školskom odboru.

 Ako dva ili više kandidata imaju jednak broj bodova na listi učiteljskom vijeću, vijeću roditelja, radničkom vijeću/radnicima i školskom odboru dostavlja se lista u kojoj su navedeni svi kandidati koji ostvaruju jednak broj bodova.

 Iznimno, kada je jedan ili više kandidata koji su ostvarili jednak broj bodova osoba koja ostvaruje prednost pri zapošljavanju prema posebnom propisu, u daljnju proceduru upućuje se lista u kojoj se navode samo osoba/osobe koje ostvaruju prednost pri zapošljavanju prema posebnom propisu.

Kandidati predstavljaju program rada za mandatno razdoblje na sjednicama učiteljskog vijeća, vijeća roditelja, zbora radnika i školskog odbora.

Program rada sadrži ciljeve, aktivnosti, budžet, vremenski plan, projekte i ostale elemente koji opisuju što će se i kako provoditi u slijedećem mandatnom razdoblju.

 Kandidati se obavještavaju i pozivaju predstaviti program rada za mandatno razdoblje. Obavijest o vremenu i mjestu održavanja sjednice učiteljskog vijeća, vijeća roditelja, skupa radnika i školskog odbora se kandidatima dostavlja na adresu stanovanja naznačenu u prijavi.

 Kandidat predstavlja program rada za mandatno razdoblje na sjednicama učiteljskog vijeća, vijeća roditelja, skupa radnika i školskog odbora bez nazočnosti drugih kandidata.

**Članak 64.**

 Na sjednicama učiteljskog vijeća, vijeća roditelja i radničkog vijeća/skupa radnika zauzimaju se stajališta o kandidatima tajnim glasovanjem, o čemu se pisani zaključak dostavlja školskom odboru u roku 3 dana od održavanja sjenice učiteljskog vijeća, vijeća roditelja i skupa radnika.

 *Na sjednici učiteljskog vijeća, vijeća roditelja te radničkog vijeća/skupa radnika imenuje se povjerenstvo koje provodi postupak glasovanja i sastavlja zapisnik .*

 *Povjerenstvo ima predsjednika i dva člana.*

 *Članom povjerenstva ne može biti osoba koja je kandidat za ravnatelja.*

 *Povjerenstvo izrađuje glasačke listiće, glasački popis, provodi tajno glasovanje, utvrđuje nakon tajnog glasovanja rezultat glasovanja i vodi zapisnik o glasovanju.*

 *Tajnom glasovanju moraju biti nazočni svi članovi povjerenstva.*

 *Na glasačkom listiću imena kandidata za ravnatelja navode se abecednim redom prezimena i imena.*

 *Glasački listići ovjeravaju se pečatom Škole i numeriraju. Broj glasačkih listića mora biti jednak broju članova nazočnih na sjednici na kojoj se provodi glasovanje.*

 *Svaki član nazočan na sjednici učiteljskog vijeća, vijeća roditelja, zaposleničkog vijeća/skupa radnika glasuje na način da na glasačkom listiću zaokruži redni broj ispred prezimena i imena kandidata.*

 *Svaki drugi način glasovanja smatra se nevažećim glasačkim listićem.*

 *Nakon glasovanja pisanim zaključkom se zauzima stajalište o kandidatu odnosno utvrđuje kandidat koji bi prema mišljenju većine učiteljskog vijeća, vijeća roditelja te radničkog vijeća/skupa radnika mogao uspješno obavljati ravnateljsku dužnost.*

 *Kandidat za ravnatelja je kandidat koji je dobio najveći broj glasova nazočnih članova učiteljskog vijeća, vijeća roditelja te radničkog vijeća/skupa radnika.*

 *Ako dva ili više kandidata dobiju isti broj glasova, glasovanje se ponavlja sve dok jedan od kandidata ne dobije veći broj glasova.*

**Clanak 65.**

Nakon primitka pisanog zaključka učiteljskog vijeća, vijeća roditelja i radničkog vijeća/skupa radnika školski odbor imenuje ravnatelja odlukom koja stupa na snagu nakon dobivene suglasnosti ministra.

 Odluku o imenovanju ravnatelja školski odbor donosi javnim glasovanjem.

Ako ministar ne uskrati suglasnost u roku od 15 dana od dana dostave zahtjeva za suglasnošću, smatra se da je suglasnost dana.

**Članak 66**.

Ukoliko ministar uskrati suglasnost za imenovanje predloženog kandidata za ravnatelja Škole, školski odbor imenovat će vršitelja dužnosti ravnatelja i raspisati novi natječaj.

Članak 9.

Članci 67, i 68 se brišu.

Članak 10.

 Tekst članaka 72. se briše i umjesto njega dodaje novi tekst koji glasi:

„ *Ravnatelja Škole u slučaju privremene spriječenosti u obavljanju poslova ravnatelja zamjenjuje osoba iz reda članova učiteljskog vijeća.*

*Osobu koja zamjenjuje ravnatelja Škole imenuje školski odbor kada utvrdi postojanje neodložne potrebe za obavljanjem poslova ravnatelja u slučaju privremene spriječenosti ravnatelja u obavljanju tih poslova kao što su iznenadna bolest, nezgoda i drugi nepredvidivi razlozi.*

 *Zamjenika ravnatelja školski odbor će imenovati u slučaju privremene spriječenosti ravnatelja za obavljanje ravnateljskih poslova ako je poznato ili se može opravdano očekivati da će privremena spriječenost trajati više od 30 dana.*

 *Zamjenik ravnatelja određuje se na vrijeme do isteka privremene spriječenosti ravnatelja u cilju obavljanja ravnateljskih poslova koji se ne mogu odgađati do njegova povratka.*

 *Zamjenik ravnatelja može zastupati Školu u pravnom prometu prema trećima samo uz ravnateljevu pisanu punomoć.“*

Članak 11.

*Članku 108. iza stavka 2. dodaje se stavak 3. koji glasi:*

*„Uspjeh učenika i zaključna ocjena za svaki predmet, kao i ocjena iz vladanja utvrđuje se javno u razrednom odjelu na kraju nastavne godine.*

Članak 12.

*U članku 113. stavku 3. dodaje se rečenica koja glasi:*

*„Učitelji obavljaju dopunski nastavni rad u okviru 40-satnog radnog tjedna“.*

Članak 13.

U članku 162. iza stavka 1. alineja 8. dodaje se nova alineja koja glasi:

„Pravilnik o načinu i postupku zapošljavanja.“ Alineja 9. postaje alineja 10.

 Članak 14.

Ove Iznojene i dopune Statuta stupaju na snagu danom objave na oglasnoj ploči Škole.

 Predsjednik školskog odbora:

 Igor Vrvilo

KLASA:011-01/19-01/01
URBROJ:2180-14-18-01-06-00-01

Donji Muć, 13.06.2019.

Izmjene i dopune Statuta su objavljene na oglasnoj ploči škole i mrežnoj stranici škole dana 17.06 2019.godine i stupaju na snagu dana 24.06.2019 godine.

 Ravnatelj:
 Lidija Zekan, prof.